Soektog na Willem Kruger duur voortWillem Kruger word sedert Sondagoggend vermis. (Foto: Facebook) Die soektog na Willem Kruger, die 29-jarige man wat vir byna ŉ week vermis word, is Saterdag deur sy familie, hordes vrywilligers en polisieliede voortgesit. Luidens inligting wat op sosiale media gedeel is, word die soektog na Kruger op die gebied langs die Vaalrivier gefokus. “Die rede hoekom die soektog hier gefokus word, is omdat sy selfoon en voertuig se ingeboude ‘tracker’ wys dat hy nie die lodge verlaat het nie,” lui die inligting. Helikopters, hommeltuie en bote met spesiale toerusting is intussen ingespan om die spanne in die soektog by te staan. Terwyl die riviervlak stadig besig is om te sak, is die spanne hoopvol dat hulle eersdaags sal kan sien of Kruger se bakkie wel in die rivier is. Kruger is sedert Sondag skoonveld. Hy het die Saterdag ŉ ramparty by die Henbase Lodge naby Morgenzon in Mpumalanga bygewoon toe hy vermis geraak het. Daar is aanvanklik vermoed dat Kruger ná die ramparty Sondag in die vroeë oggendure na sy familie se plaas in die omgewing van Groblersdal in Limpopo gery het. Daar is egter geen teken dat hy ooit die terrein waarop Henbase Lodge geleë is, verlaat het soos aanvanklik vermoed is nie. Sedert sy verdwyning is organisasies wat daarop toegespits is om vermiste persone op te spoor, aktief op soek na enige teken van Kruger. Daar is glo intussen ŉ staalfles in die rivier gekry, maar dit is nog nie bevestig dat dit Kruger se fles is nie. Die span soek al vir dae lank na Kruger. (Foto: Facebook) Gemeenskap trek saam ‘n Skermskoot van die byeenkoms. Familie, vriende en lede van die gemeenskap het Vrydagaand ŉ hartroerende gebedsbyeenkoms vir Kruger gehou. Sowat 100 mense het met kerse in hand saamgekom en lofliedere gesing, terwyl byna 2 000 mense aanlyn ingeskakel het om die familie te ondersteun. Ds. Julian Olivier het die geleentheid met Skriflesing en gebed gelei. Hy het mense aangemoedig om die Kruger-gesin te bemoedig en in hierdie onsekere tye te ondersteun. “Ons kan net vra dat die Here ons as gemeenskap gebruik om hulle moed in te praat en hoop te gee,” het hy aan die skare gesê. ŉ Stemboodskap van Kruger se pa, Tian, is ook by die geleentheid gespeel. “Ons moet net glo en vertrou al is die odds teen ons. Solank ons net kan berusting kry oor waar my seun is,” het hy gesê.